सप्प : सप्प भारती लोकधर्म दे देवता हे ते इन्दा पूजन साढ़े देशै च मुंढा थमां चलदा आवा करदा ऐ। सप्पै गी नमस्कार करने दा वैदिक मैन्तर "नमोsस्तु सर्वेभ्यं"। ए इस गल्लै दा समर्थन करदा ऐ जे नागपूजन साढ़ी बड़ी परानी परम्परा ऐ। इनें गी पताल लोकै दे स्वामी मन्नेया गेदा ऐ। शिवजी नै विष पीयै सप्पें गी अपने शरीरै पर थाह्र दित्ता। स्कन्धपुराण च लिखे दा ऐ जे सौनै दी पैंचमी गी सर्पपूजन करनै नै मनोकामना पूरियां होन्दियां न। नारद पुराण च लिखे दा ऐ जे सप्पें दे डंगने कोला बचने लेई ते परिवारै गी बचाने लेई नागबर्त रखनै लोड़चदे न ते सप्पें गी दुद्द पलेयाना लोड़चदा ऐ। साढ़े डुग्गर च बी सप्पै दा पूजन धन ते बल वृद्धि आस्तै, मालबच्छे दे सुखै आस्तै ते घर-बाह्रै दे सुखै आस्तै कीता जन्दा ऐ। महाभारत च ते आदि पुराण च नागें सरबन्धी सुद्दियां कत्थां न। नागें दे जन्म बार गलाया गेदा ऐ जे प्रजापति दियां दो धियां हियां। इक दा नां कद्रू ते दूई दा विनता। सप्प कद्रू दी लुआद न। कद्रू दी भैन बिनता सुरगै दी देवी ही। उसदे दौं जागत होए। इक दा नां गरूड़ हा। सप्पै दा अपने मसेरे भ्राऊ गरूड़ै कन्नै शुरू दा गै बैर चलदा आया ऐ। ते ए बैर भारती साहित्य दा प्रिय विशे बनेआ आया ऐ।